21 Μαρτίου 2013

Προς

1. Υπουργό Παιδείας, Θρησκευμάτων Πολιτισμού και Αθλητικού κο Αρβανιτόπουλο Κων/νο
2. Όπως Πίνακα αποδεκτών

**Θέμα: «Διαμαρτυρία για την κατάργηση του Τμήματος Κοινωνικής Εργασίας στο ΤΕΙ Πάτρας και της κατεύθυνσης Κοινωνικής Εργασίας του Τμήματος Κοινωνικής Διοίκησης του Δ.Π.Θ.».**

Κύριε Υπουργέ,

Ο Σύνδεσμος Κοινωνικών Λειτουργών Κύπρου **είναι το επαγγελματικό σωματείο των 500 και πέρα επαγγελματιών Κοινωνικών Λειτουργών της Κύπρου** Ο πρωταρχικός σκοπός του είναι να προσφέρει ενημέρωση και επιμόρφωση στα μέλη του γύρω από τις σύγχρονες προσεγγίσεις στην Κοινωνική Εργασία ενώ συνδράμει και υποστηρίζει τις προσπάθειες για αναβάθμιση του ρόλου του Κοινωνικού Λειτουργού στα κοινωνικά δρώμενα της Κύπρου.

Οι Κοινωνικοί Λειτουργοί της Κύπρου που στελεχώνουν τις υπηρεσίες κοινωνικής πρόνοιας της χώρας σε κρατικό, εθελοντικό επίπεδο, σε επίπεδο τοπικής αυτοδιοίκησης, ημικρατικών και ιδιωτικών φορέων προσφέροντας τις υπηρεσίες τους στις ευάλωτες ομάδες του πληθυσμού σύμφωνα με τις ανθρωποκεντρικές αρχές και απαλείφοντας κοινωνικές και άλλες ανάγκες της χώρας μας, προέρχονταν μέχρι πρόσφατα από εκπαιδευτικά ιδρύματα, Τμήματα και Κατευθύνσεις Κοινωνικής Εργασίας κυρίως της Ελλάδος τα οποία χαρακτηρίζονταν από υψηλό ποιοτικό επίπεδο εκπαίδευσης εξασφαλίζοντας στους απόφοιτους επιστημονική και επαγγελματική σταδιοδρομία.

Με τη παρούσα επιστολή , θα θέλαμε να εκφράσουμε τη δυσαρέσκεια και την έκπληξη μας για την κατάργηση του Τμήματος Κοινωνικής Εργασίας του ΤΕΙ Πάτρας καθώς και τη συγχώνευση των Τμημάτων Κοινωνικής Διοίκησης και Πολιτικής Επιστήμης καταργώντας ουσιαστικά την κατεύθυνση Κοινωνικής Εργασίας του Τμήματος Κοινωνικής Διοίκησης του Δημοκρίτειου Πανεπιστημίου Θράκης μέσα από την κυκλοφορία του τελικού Σχεδίου «Αθηνά».

Θεωρούμε προκλητικά απαράδεκτη την εξοστρακισμού στοχοθετημένη στάση του Υπουργείου κατά των Τμημάτων και κατευθύνσεων της επιστήμης της Κοινωνικής Εργασίας η οποία δημιουργεί σκιές σε μια εποχή όξυνσης των κοινωνικών προβλημάτων με κυρίαρχα πραγματικά γεγονότα την ανεργία, την φτώχεια, τις αποκοπές και την ανέχεια.

Σήμερα όσο ποτέ άλλοτε, οι πολίτες και το κράτος χρειάζονται τους Κοινωνικούς Λειτουργούς και μια τέτοια απόφαση θα επιφέρει δυσμενείς επιπτώσεις σε όλους τους τομείς της Κοινωνικής Πρόνοιας, στην Υγεία, την Εκπαίδευση , την Δικαιοσύνη ενώ η ανεπαρκής στελέχωση των κοινωνικών υπηρεσιών με επαγγελματίες κοινωνικούς λειτουργούς θα προκαλέσει αποδιοργάνωση και κατάφορη αναποτελεσματική παρέμβαση στις ευπαθείς ομάδες του πληθυσμού.

Ο Σύνδεσμος Κοινωνικών Λειτουργών Κύπρου τάσσεται υπέρ του ουσιαστικού διαλόγου με τους εμπλεκόμενους , στη θέσπιση κριτηρίων διασφάλισης ενός υψηλού ποιοτικού επιπέδου εκπαίδευσης , στη διασφάλιση της επαγγελματικής ταυτότητας των Τμημάτων και Κατευθύνσεων της Κοινωνικής Εργασίας , στην προστασία των επαγγελματικών δικαιωμάτων των Κοινωνικών Λειτουργών καθώς και στη διατήρηση της ταυτότητας και φιλοσοφίας δημιουργίας των Τμημάτων και Κατευθύνσεων της Κοινωνικής Εργασίας.

Η έκφραση αμέριστης συμπαράστασης στο προσωπικό του Τμήματος Κοινωνικής Εργασίας του ΤΕΙ Πάτρας , στο Τμήμα Κοινωνικής Διοίκησης του Δημοκρίτειου Πανεπιστημίου Θράκης και στο ΣΚΛΚ είναι η ελάχιστη υποχρέωση μας. Ο Σύνδεσμος Κοινωνικών Λειτουργών Κύπρου διαβεβαιώνει ότι θα βρίσκεται έμπρακτα συνοδοιπόρος στο δίκαιο αγώνα για την προστασία των Κοινωνικών Λειτουργών.

**Ελπίζοντας στη θετική ανταπόκριση σας για ικανοποίηση των αιτημάτων μας, είμαστε στη διάθεση σας για οποιαδήποτε συνεργασία.**

Με εκτίμηση,

Μάρω Αντωνίου Χριστίνα Τσιαμπαρτά

Πρόεδρος Γραμματέας

**Πίνακας Αποδεκτών**

Πρόεδρο ΔΣ ΣΚΛΚ Ελλάδος

Τοπικά Τμήματα ΣΚΛΕ Ελλάδος

Πρόεδρο και Μέλη ΔΕΠ Τμήματος Κοινωνικής Διοίκησης ΔΠΘ

Πρόεδρο και προσωπικό Τμήματος Κοινωνικής Εργασίας ΤΕΙ Αθήνας

Πρόεδρο και προσωπικό Τμήματος Κοινωνικής Εργασίας ΤΕΙ Κρήτης

Πρόεδρο και προσωπικό Τμήματος Κοινωνικής Εργασίας ΤΕΙ Πάτρας

Πρόεδρο και προσωπικό Τμήματος Κοινωνικής Εργασίας Frederick University

Πρόεδρο και προσωπικό Τμήματος Κοινωνικής Εργασίας European University Cyprus

Πρόεδρο και προσωπικό Τμήματος Κοινωνικής Εργασίας University of Nicosia